Protes ontwrig dienslewering in Lichtenburg | Maroela Media
Tydens 'n vorige protesaksie het betogers van die munisipale geboue aan die brand gesteek. Foto: ANA
'n Groep mense wat werkgeleenthede eis, het die Ditsobotla-munisipaliteit in Lichtenburg in Noordwes tot stilstand gebring.
Pius Batsile, woordvoerder van die plaaslike owerheid, sê mense wat aandring op werk by die munisipaliteit het amptenare gedwing om die munisipale kantoor te ontruim en ontwrig munisipale dienste sedert Maandag.
Hy sê die munisipaliteit probeer veiligheid in sy geboue opskerp sodat werknemers veilig sal wees en hulle ongestoord met hul werk kan voortgaan.
Die lewering van munisipale dienste sal na verwagting Woensdag of Donderdag na normaal terugkeer. "Die bestuur van die Ditsobotla-munisipaliteit vra verskoning vir enige ongerief wat veroorsaak word deur die onderbreking van dienste," sê Batsile, "en werk onverpoos om seker te maak sulke voorvalle kan voortaan voorkom word."
In Mei 2017 het 'n groep inwoners van Boikhutso, ook bekend as Phola, die burgemeester, Daniel Buthelezi, as gyselaar gehou en 'n gedeelte van die munisipale geboue afgebrand.
Hy is nie beseer nie, maar 32 mense is in hegtenis geneem op aanklagte wat gewissel het van ontvoering tot brandstigting en poging tot moord.